Ál minder vir kinders | Netwerk24
Ál minder vir kinders
Deur Lientjie Mentz 11 Oktober 2018 06:04
Talle van Engo se kinder- en jeugsorg­sentrums loop die risiko om voor Kersfees sonder kos te wees weens geldelike tekort.
Só sê die uitvoerende hoof van Engo, Dewet Claassens, oor die krisis wat in talle kinder- en jeugsorgsentrums oor die Vrystaat heen ondervind word.
Dit is veral inflasie, water- en elektrisiteitsrekeninge, asook die erge agterstand in verhoging van staatsubsidies, wat tot krisis-toestande by van die sentrums lei.
Claassens sê volgens die Nasionale Assosiasie van Welsynsorganisasies en Nie-regeringsorganisasies se hofuitspraak van 2014 moes nie-regeringsorganisasies in die Vrystaat in 2015 reeds R381 miljoen meer aan subsidie gekry het om bestaande dienste te kan voortsit.
“Ons wil hê die kostemodel wat die hof aanvaar het, plus die R381 miljoen wat die model kortgekom het, en bykomende aanpassings vir die inflasiekoers vir vier jaar, moet dringend toegepas word,” sê Claassens.
Maree sê die geld wat huise ontvang, dek net basiese behoeftes en by die meeste huise kry herstelwerk en die vervanging van ou voertuie nie aandag nie.
Sy sê daar is by talle huise ’n groot tekort aan skoene (veral tekkies), nuwe onderklere, skoolbenodigdhede (soos skryfbehoeftes) en nie-bederfbare kos.
Maree sê die situasie is so ernstig dat nege van die 32 huise oor die Vrystaat heen slegs reserwes vir een maand het.
Sy sê benewens die staatsubsidie wat nie aangepas is nie, is nog een van die groot uitdagings dat talle NG kerke baie swaar kry en dat hul bydraes gedaal het.
Volksblad se Ons gee om-fonds het vanjaar R453 638,28 ingesamel, wat onder 21 instellings in die Vrystaat en Noord-Kaap verdeel is.